text: CASSA inicia la 18a edició del programa EDUCASSA a Palau-solità i Plegamans | CASSA
  Junta General Extraordinària d'Accionistes 2019
  CASSA inicia la 18a edició del programa EDUCASSA a Palau-solità i Plegamans
  Home \ Actualitat \ CASSA inicia la 18a edició del programa EDUCASSA a Palau-solità i Plegamans
  L'escola Can Cladellas serà la primera en iniciar l'EDUCASSA
  A partir del gener, es portaran a terme les dues activitats dirigides als estudiants d'entre 3 i 9 anys. La suma de les tres activitats aportarà als estudiants una visió global del cicle integral de l'aigua
  El programa educatiu de la companyia d'aigües comença aquesta setmana la seva 18a edició a Palau-solità i Plegamans amb 3 activitats gratuïtes que permetran als estudiants del municipi conèixer el cicle integral de l'aigua. L'EDUCASSA consta de 3 activitats: On és l'aigua (de 3 a 5 anys), Dins l'aigua (de 6 a 9 anys) i El recorregut de l'aigua: des del lavabo fins al riu (de 10 a 14 anys), que inclou la visita a la planta depuradora de Sabadell Riu Ripoll. L'experimentació i el joc té un pes especial en les tres propostes, com a eixos vertebradors de la formació.
  Els estudiants coneixen el procés de depuració amb visites a l'EDAR Riu Ripoll
  Aquest dilluns, 13 de novembre, els estudiants de Palau començaran amb les sessions que inclouen la visita a la planta depuradora. Els estudiants de 6è de l'escola Can Cladellas seran els primers d'aquest curs escolar en visitar les instal·lacions de CASSA. Els alumnes coneixeran com es depuren les aigües residuals abans de tornar-les al riu i experimentaran el procés en el "Laboratori d'EDUCASSA": un espai d'experimentació on els mateixos nois i noies, posant-se en el paper de científics, tenen l'encàrrec de depurar les aigües imitant el procés industrial a petita escala. Una forma amena i divertida d'aprendre com funciona una depuradora, la importància de tornar al medi l'aigua en les millors condicions possibles, així com els altres usos que l'aigua depurada pot tenir, com ara reg de parcs i jardins, neteja de carrers o usos industrials on l'aigua de boca no és necessària.
  La visita es completa amb moments de participació activa dels estudiants, ja sigui responent un qüestionari plantejat per les educadores de CASSA o bé resolent els reptes plantejats en la "guia de la visita" que tots els nois i noies tenen des de l'arribada a la instal·lació. Tots els alumnes que participen en aquesta activitat de l'EDUCASSA, que s'allargarà fins al desembre i que es preveu superi els 3.000 alumnes de 65 escoles de la comarca, participaran també en el Concurs de Dibuix CASSA, que premiarà les millors obres presentades durant el primer trimestre de 2018. El lliurament de premis es portarà a terme durant al mes de març a la masia de Can Cortés.
  A partir del gener, l'EDUCASSA se centrarà en els alumnes d'entre 3 i 9 anys
  On és l'aigua i Dins l'aigua són les propostes d'enguany per als estudiants de 3 a 5 anys i de 6 a 9 anys, respectivament. La primera pretén ser una activitat experimental i lúdica que descobreix als nens i nenes els diferents llocs on podem trobar l'aigua a la natura i la importància que aquesta té per a la vida quotidiana. S'introdueixen les propietats físiques i organolèptiques de l'aigua i es fomenten bones pràctiques en relació al consum. La segona, se centra en el servei de subministrament d'aigua potable com el que realitza CASSA. Consta d'un joc de simulació col·lectiu per part dels alumnes sobre l'aigua i la seva gestió municipal, distingint-ne les fases i qualitat i remarcant la importància de la preservació del recurs. També hi ha una part experimental per descobrir els tres estats de l'aigua a la natura.
  Les escoles de Palau-solità i Plegamans poden escollir realitzar aquestes dues activitats a l'Aula de l'Aigua (l'equipament lúdic i educatiu de CASSA a Sabadell) o bé a la mateixa escola.